Urmareste Modifică dimensiunea fontului: Play

Bucureşti, 16 mar /Agerpres/ - Cei mai mulţi acţionari sau asociaţi ai firmelor din România aveau vârste cuprinse între 40 şi 49 de ani, reprezentând 29,78% din total, în ianuarie, se arată datele Oficiului Naţional al Registrului Comerţului (ONRC).



O pondere importantă, de 27,47%, o reprezintă cei cu vârsta cuprinsă între 30-39 de ani, iar cei de 50-59 de ani deţineau o pondere de 17,83%. De asemenea, peste 174.000 de acţionari aveau vârsta de peste 60 de ani (14,72% din total), iar mai mult de 121.000 aveau până în 29 de ani (10,2%).



Numărul persoanelor juridice active în România era de 776.879, iar numărul de acţionari/asociaţi persoane fizice de peste 1,18 milioane, în ianuarie. Distribuţia pe sexe arată că cele mai multe persoane fizice erau bărbaţi - 63,48% din total, iar restul femei (36,52%).



Din numărul total de firme înregistrate în Registrul Comerţului, au fost excluse firmele cu suspendare temporară a activităţii, sucursalele fără personalitate juridică, firmele radiate, firmele aflate în dizolvare, lichidare, reorganizare judiciară, faliment, insolvenţă etc.



Datele Oficiului Naţional al Registrului Comerţului (ONRC) arată că numărul comercianţilor înmatriculaţi în ianuarie a scăzut cu 2,51% faţă de aceeaşi lună a anului precedent la 8.288. AGERPRES/(AS - autor: Florin Bărbuţă, editor: Andreea Marinescu)